DA Den Europæiske Unions Tidende C 269/2

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 269/02

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»KLENOVECKÝ SYREC«

EF-nr.: SK-PGI-0005-1008 — 22.6.2012

BGB ( X ) BOB ( )

1. Betegnelse:

»Klenovecký syrec«

2. Medlemsstat eller tredjeland

Slovakiet

3. Beskrivelse af landbrugsproduktet eller fødevaren

3.1. Produkttype

Gruppe 1.3 — Oste

3.2. Beskrivelse af produktet med betegnelsen i punkt 1

»Klenovecký syrec« er en halvfast, modnet, røget eller urøget ost, der markedsføres som hele ostehjul med en diameter på 10-25 cm eller i kileformede stykker på 10-14 × 12-16 × 8-12 cm. Som hovedråvare til »Klenovecký syrec« anvendes fåre- eller komælk tilsat mælkekulturer isoleret fra ubehandlet fåremælk. Osten fremstilles enten direkte i en salaš (en hytte, der bruges af hyrden i forbindelse med fårenes sommergræsning) eller på en gård ved anvendelse af salaš-produktionsmetoden eller på mejerier ved anvendelse af den industrielle metode. Ostens overflade er ubrudt med et særligt mosaikmønster i form af en cirkel på 4-6 cm i diameter med et kors eller et firkløver, som er præget i osten. »Klenovecký syrec« kan fremtræde med en blød skorpe, være farvet grøn eller være farvet med træaske. Osten vejer 1-4 kg.

Røgede og urøgede oste adskiller sig hovedsagelig fra hinanden med hensyn til farve og lugt. Røget »Klenovecký syrec« er let gullig til gylden gullig og har en karakteristisk røget aroma og et lidt (1 %) større saltindhold. Urøget »Klenovecký syrec« er hvid til flødefarvet og har ikke en røget aroma. Tekstur og konsistens er ens for de to varianter.

De farvede oste (grønne eller farvet med træaske) er urøgede.

»Klenovecký syrec« markedsføres i fødevarefilm.

Egenskaber:

Farve: gyldengul, grøn eller træaskefarvet på overfladen eller gyldenbrun/gyldengul for den røgede osts vedkommende; gul/hvid indeni.

Konsistens: blød og elastisk, skærefladen har små huller.

Aroma og smag: behagelig osteagtig duft, let mælkesyreagtig til modnet osteagtig smag med fåremælksaroma, let salt og, for så vidt angår røget ost, karakteristisk røget.

Sammensætning:

tørstof: mindst 50 vægtprocent

fedtindhold i tørstoffet: mindst 43 vægtprocent

saltindhold: højst 2,5 vægtprocent.

3.3. Råvarer (kun for forarbejdede produkter)

»Klenovecký syrec« fremstilles på salaš-gårde af ubehandlet fåre- eller komælk tilsat mælkekulturer isoleret fra ubehandlet fåremælk eller af pasteuriseret fåre- eller komælk ved industriel forarbejdning tilsat mælkekulturer isoleret fra ubehandlet fåremælk. Osten fremstilles overvejende af mælk fra det afgrænsede geografiske område. Mælkens kvalitet kontrolleres løbende og registreres hos mælkeforarbejdningsvirksomhederne og ‐producenterne. Mælkeprøverne analyseres for følgende parametre: hæmmende stoffer, temperatur, syreindhold, fedt, specifik vægt og fedtfrit tørstof. Det samlede antal mikroorganismer og antallet af somatiske celler konstateres af godkendte laboratorier.

3.4. Foder (kun for produkter af animalsk oprindelse)

Der er ingen særlige kvalitetskrav eller restriktioner, hvad oprindelse angår.

3.5. Specifikke etaper af produktionen, som skal finde sted i det afgrænsede geografiske område

»Klenovecký syrec« fremstilles i hyrdehytter (salaš) efter den traditionelle metode eller på gårde eller mejerier ved anvendelse af den industrielle metode.

Salaš-produktionsmetodentilsætning af kulturer:

tilsætning af kulturer

koagulering

opvarmning

formning og overfladeskoldning

presning og syrning

saltning

røgning, hvor det er relevant

modning.

Den industrielle produktionsmetode:

pasteurisering

tilsætning af kulturer

koagulering

opvarmning

formning og overfladeskoldning

presning og syrning

saltning og, hvor det er relevant, røgning

modning.

Alle etaper af produktionen finder sted i det afgrænsede geografiske område.

Mælken pasteuriseres, når osten produceres industrielt, navnlig når komælk indsamles dagligt fra mere end én leverandør. Når der anvendes frisk mælk fra én enkelt leverandør til fremstilling af osten, er det ikke nødvendigt med pasteurisering.

Hverken salaš-metoden, den industrielle produktionsmetode eller brugen af fåre- eller komælk tilsat mælkekulturer isoleret fra ubehandlet fåremælk har indflydelse på det færdige produkts smag og kvalitet.

3.6. Specifikke regler vedrørende udskæring, rivning eller emballering osv.

De modnede oste anbringes i fødevareemballage, der opfylder de hygiejnemæssige krav. De sælges hele eller i portioner og emballeres der, hvor de fremstilles. Det sker for at sikre, at de bevarer deres kvalitet, karakteristiske form og specifikke dekorative træk, og for navnlig at forhindre forfalskning, således at forbrugerne ikke vildledes.

3.7. Specifikke mærkningsregler

Producenter, der fremstiller »Klenovecký syrec« i overensstemmelse med denne specifikation, må benytte navnet »Klenovecký syrec« til mærkning, reklame og markedsføring.

Etiketter på produktet skal indeholde følgende oplysninger:

— navnet »Klenovecký syrec« på et fremtrædende sted

— type mælk — fåremælk (komælk skal ikke angives)

— angivelse af »røget« eller »urøget«

— ordene »beskyttet geografisk betegnelse« og det tilhørende EU-symbol.

4. Præcis afgrænsning af det geografiske område

Det geografiske område, hvor »Klenovecký syrec« fremstilles, omfatter Gemer-Malohont-regionen og andre regioner i De Slovakiske Malmbjerge (Slovenské Rudohorí). Dette område befinder sig i det centrale og østlige Slovakiet, hvor alpegræsgange er dominerende. Det afgrænses af De Lave Tatrabjerge mod nord, Javorie- og Ostrôžky-bjergene mod vest, Cerová-højlandet og grænsen til Ungarn mod syd og De Slovakiske Malmbjerge mod øst.

Opdræt af får og kvæg er udbredt i disse bjergområder, hvorfra mælken til fremstillingen af »Klenovecký syrec« leveres. Nærmere bestemt i området omkring Klenovec er der mange oprindelige uforurenede enge og græsgange, der er egnede til græsning af får og kvæg. Mælken fra disse områder ved foden af bjergene har fremragende ostefremstillings- og gæringsegenskaber og danner et godt grundlag for ost af usædvanligt høj kvalitet.

5. Tilknytning til det geografiske område

5.1. Det geografiske områdes egenart

Det geografiske område havde og har stadig gode betingelser for opdræt og græsning af får og kvæg. Områdets indbyggere har draget nytte af bjergmiljøet og gør det stadig. Den vigtigste beskæftigelse for indbyggerne i landsbyerne i dette geografiske område i De Slovakiske Malmbjerge var landbrug og fødevareproduktion i lille målestok, og det er stadig tilfældet i dag.

Produktionen af »Klenovecký syrec« er også historisk forbundet med det afgrænsede område. Det første bevarede skriftlige materiale om denne traditionelle ost er fra 1850, hvor »Klenovecký syrec« allerede blev produceret i lille målestok i området og eksporteret til de omgivende lande, hvor den blev meget populær.

»Klenovecký syrec« blev og bliver stadig fremstillet i det angivne geografiske område, og fremstillingen heraf beror også på producenternes traditionelle, specifikke og unikke færdigheder. Produktionsprocessen og produktets form og kvalitet er blevet bevaret takket være færdigheder, erfaring og viden videregivet fra generation til generation. Et andet aspekt af produktionens egenart er de færdigheder, der er forbundet med skoldning af ostens overflade i varmt vand, således at der opnås en fin, fast overflade, hvorpå en form med det typiske traditionelle dekorative motiv påføres og presses, mens overfladen er varm. Baseret på den erfaring og tradition, der er opbygget, kan det med rimelighed antages, at den traditionelle produktion vil fortsætte og vokse i omfang både i mindre virksomheder og gradvist også i større, industrielle virksomheder.

5.2. Produktets egenart

»Klenovecký syrec« er en halvfast, røget eller urøget modnet ost, der fremstilles ved at tilsætte en original kultur bestående af mælkesyrebakterier af slægterne Lactococcus og Lactobacillus, som giver »Klenovecký syrec« sine karakteristiske og specifikke egenskaber, som minder om egenskaberne for modnet fåremælksost. Den således fremstillede ost har herefter hele året rundt egenskaber som en ost fremstillet af råmælk af høj kvalitet i den optimale del af vækstperioden. Mælkesyrekulturen isoleres fra ubehandlet fåremælk og fåremælksost i slovakiske hyrdehytter (salaš).

»Klenovecký syrec« har specifikke dekorative træk. I forbindelse med formningen præges overfladen ved hjælp af en form med et specifikt dekorativt motiv, som består af en cirkel med et kors eller et firkløver. Cirklens omkreds er takket. Dette dekorative træk symboliserer Jorden, universet, solen og vores forfædres visdom, og at menneskets liv og velstand afhænger af solen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Begrundelsen for ansøgningen om registrering af den geografiske betegnelse »Klenovecký syrec« bygger på tradition, særlige egenskaber, omdømme og ostens form med de specifikke dekorative træk. Ostens særlige egenskaber er kendetegnet ved en behagelig smag af modnet ost og smagen af fåremælk samt en ret fast konsistens. Ved indtagelse smelter den modnede ost dog i munden og efterlader en meget behagelig smag af modnet fåremælksost. Ostens dekorative træk er, i modsætning til andre oste som f.eks. oštiepok, ikke påført på ostens overflade, men er præget ind i den.

Fremstillingen af »Klenovecký syrec« er forbundet med en rig tradition, hvilket fremgår af anvendelsen og bevarelsen af ostens historiske navn, »Klenovecký syrec«, som stadig bruges i dag. Osten blev oprindeligt udelukkende fremstillet af fåremælk, men da der var mangel herpå, blev produktionen udvidet til også at omfatte komælk, især i små ostemejerier. Mælken blev og bliver stadig forarbejdet enten direkte på gårdene eller indsamlet fra omkringliggende producenter og forarbejdet til ost centralt på det lokale ostemejeri ved hjælp af den metode (salaš), der anvendes til fremstilling af »hjemmelavet« ost.

I Klenovec og de omkringliggende bjergbebyggelser i Gemer-Malohont-regionen er der stor tradition for fåreopdræt, som var den vigtigste indtægtskilde (Z Malohontu Slovenské pohľady (Fortællinger fra Malohont), 1852, nr. 5, s. 40).

»Klenovecký syrec« blev fremstillet i hyrdehytter helt tilbage til midten af det 18. århundrede. Det er dokumenteret i en bekendtgørelse udstedt af Ærkehertug Štefan i 1780. Osten blev også eksporteret fra Ungarn til Wien og Budapest (J. Keresteš — J. Selecký: Syrárstvo na Slovensku — história a technológie (Fremstilling af ost i Slovakiet — historie og teknologi). Považská Bystrica, 2005, s. 107). I samme litterære værk henvises der også til, at mejerier begyndte at fremstille »Klenovecký syrec« fra 1850; osten blev først produceret af Michal Bútoras familie.

På grund af sin kvalitet blev »Klenovecký syrec« et meget velkendt og efterspurgt produkt. I 1852 fremgik det af Slovenské noviny (nr. 34, s. 134), at: »»Klenovecký syrec« bør markedsføres, eftersom denne velkendte ost helt klart kan blive meget populær.«

Efterhånden som teknologien til fremstilling af »Klenovecký syrec« blev forbedret, opstod der variationer, og gradvist begyndte man, når der var mangel på fåremælk eller om vinteren, også at fremstille osten af komælk. F.eks. blev der helt tilbage til 1866 brugt »engelske presser« til at forbedre produktionen. Man begyndte desuden at røge den oprindelige ost, belægge den med træaske eller farve den grøn, således at den fremstod med en irgrøn farve. Den farvede skorpe blev naturligvis fjernet fra osten inden indtagelse.

Der er entydig dokumentation for fremstillingen af »Klenovecký syrec« i forskellige typer annoncer i Národnie noviny fra perioden 1886-1897.

En lærer fra Klenovec, R. R. Kubányi, udgav information om osten. Citat: »Kvaliteten af »Klenovecký syrec« har været kendt i over et århundrede (siden omkring 1765) både i vores del af Slovakiet og i hele bjergregionen og i de sidste 20-30 år selv uden for grænserne.« (R. R. Kubányi: Z Klenovca v Malohonte (Fra Klenovec i Malohont), Obzor (Horisont), 3, 15.8.1865, nr. 23, s. 179).

»For år tilbage blev en rund ost fremstillet af fåremælk omkring den slovakiske by Klenovec. Den blev yderst anerkendt for sin kvalitet, og i 1860'erne blev den endda eksporteret til Tyskland.« (O. Laxa: Sýrařství (Ostefremstilling), Prag 1924, s. 363-365).

»Klenovecký syrec« var ikke kun velkendt førhen. Osten er også populær i dag. Den præsenteres som en delikatesse i forbindelse med Klenovecká rontouka, som er et velkendt regionalt arrangement i Klenovec (informationsbrochure om arrangementet).

I forbindelse med fremstillingen af »Klenovecký syrec« er den traditionelle grundlæggende produktionsproces og hjulformen med det specifikke dekorative træk bevaret.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.upv.sk/swift_data/source/pdf/specifikacie_op_oz/SPECIFIKACIA%20-%20KLENOVECKY%20SYREC.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.